次韵安撫侍郎勸耕喜雨之什
作者：度正
朝代：宋

paragraphs: 田家何所樂，所樂日未曛。
男耕而禾稼，女桑而襦裙。
面垢落塈塗，目眩濕薪熏。
婦子饁南畝，詩人嘗云云。
使車出東郊，好雨清塵氛。
會集諸父老，申之以儉勤。
父老歌且舞，未飲意已醺。
峩峩欲傾欹，眊眊聳聽聞。
扶携兩階上，瀲灧泛十分。
丁寧付訓詞，歸詔爾仍雲。
或笑言唯唯，或喜氣氳氳。
俯首側玄冠，駢肩望朱幩。
通宵得膏澤，綠波漲河濆。
輕風扇微和，草木亦欣欣。
正也何其幸，連年與禮文。
念昔在農畝，備嘗辛與葷。
朅來充邑官，簿書困紛紛。
書生適我願，端頼賢使君。
人苟得所依，何畏乎織紋。
感知無以報，茅塞當深耘。